**Håndsrækning på kr. 337.000 uddelt.**

Er det umagen værd? Ja, bestemt. Vi er sikre på pengene har gjort en forskel.

I klubåret 2023 har Hedensted Y´s Mens Club uddelt 337.625 kr. fordelt på 31 donationer. Til sammenligning blev der i 2022 uddelt 301.346 kr., fordelt på 32 donationer.

Igen i år har det været til en lang række velgørende formål, en god blanding af lokale, regionale og internationale projekter.

Y’s mens klubben føler sig meget forpligtet på at skabe midler til at kunne række en økonomisk hjælpende hånd til gode humanitære projekter. Vi støttede lokalt en demenscafé i Hedensted og et naturplejeprojekt ved Spejdercenter Æbleskoven. Og julehjælp til uddeling gennem Hedensted og Løsning menighedspleje.

Den lokale flygtningeintegration har vi gerne villet bakke op om i form af støtte til bustransport til ”Tal dansk Cafeens” udflugt, og køreundervisning til flygtninge.

Foreningslivet har altid haft klubbens store opmærksomhed og derfor naturligt at støtte børns deltagelse i børnelejre lokalt i spejderregi eller til børnelejre hos KFUM og KFUKs civile arbejde. Spejderne i Øster Snede og Løsning har modtaget midler til renovering af spejderborgene.

Internationalt er støtten givet til bl.a. et landbrugsprojekt i Mozambique, som klubben har støttet gennem flere år og til etablering af en brønd i Kenya. Folkekirkens Nødhjælp er bevilget støtte, og Dansk International Nødhjælp, som bygger på frivillig arbejdskraft, har modtaget støtte til fragt af nødhjælp til både skoler og hospitaler i Ukraine og Moldova. Og derudover effekter, som ikke kan sælges i Danmark, men fint kan anvendes i fattigere lande.

Grundlaget for alle donationerne er indtægter fra klubbens velbesøgte loppemarked, hvor der er salg to gange om måneden, den 2. og 4. lørdag kl. 10-12. Desuden er der indtægter fra juletræssalget fra Kastaniehøj i Hedensted, som i 2023 endnu en gang gav et pænt overskud på 33.298 kr.

Klubbens loppemarked kan desværre ikke længere fortsætte i de gode lokaler på Blæsbjerg. Men alt tyder på, at der lokalt i Hedensted kan findes velegnede lokaler til fortsættelse af loppemarkeds-salget. – Der forventes en pause i januar kvartal. Men klubben håber at kunne starte op igen med loppemarked fra og med april måned.

P.c.v.

Jørgen Breindahl